Die ekonomie van Namibië is sterk afhanklik van die ontginning en verwerking van minerale vir uitvoer, en mynwese maak 20% van die bruto binnelandse produk (BBP) uit. Ryk alluviale diamantneerslae maak van Namibië 'n primêre verskaffer van edelsteen-gehalte diamante. Namibië is die vierde-grootste uitvoerder van nie-brandstofminerale in Afrika, die wêreld se vyfde-grootste produsent van uraan, en die myner van groot hoeveelhede lood, sink, tin, silwer en tungsten. Die mynbousektor verskaf werk aan sowat 3 persent van die arbeidsmag, terwyl omtrent die helfte van die arbeidsmag van selfversorgende landbou afhanklik is vir hulle voortbestaan. Namibië voer sowat 50 persent van sy graangewasbehoeftes in; in droogtejare is voedseltekorte 'n groot probleem in landelike gebiede. 'n Hoë per-capita BBP, in vergeleke met die naburige lande, verdoesel die groot ongelykhede in inkomsteverspreiding; naastenby een derde van die bevolking het 'n jaarlikse inkome van minder as N$1 400 in 1994-dollars, volgens 'n 1993-studie. Die Namibiese ekonomie is intrinsiek aan dié van Suid-Afrika gekoppel, met die Namibiese dollar vasgepen aan die Suid-Afrikaanse rand.